หมู่เกาะเคย์แมน ดินแดนบริษัทกระดาษ
รู้หรือไม่ว่า..  มีบางแห่งในโลกนี้ที่มีจำนวนบริษัทมากกว่าจำนวนประชากร  หนึ่งในนั้นคือ หมู่เกาะเคย์แมน  ที่นั่นมีบริษัทจดทะเบียน 101,427 บริษัท แต่มีประชากร 62,348 คน..   เกิดอะไรขึ้นบนเกาะแห่งนั้น? ลงทุนแมนจะเล่าให้ฟัง
20 ก.ย. 2561

หมู่เกาะเคย์แมน ดินแดนบริษัทกระดาษ / โดย ลงทุนแมน
รู้หรือไม่ว่า..
มีบางแห่งในโลกนี้ที่มีจำนวนบริษัทมากกว่าจำนวนประชากร
หนึ่งในนั้นคือ หมู่เกาะเคย์แมน
ที่นั่นมีบริษัทจดทะเบียน 101,427 บริษัท แต่มีประชากร 62,348 คน..
เกิดอะไรขึ้นบนเกาะแห่งนั้น?
ลงทุนแมนจะเล่าให้ฟัง
เรื่องราวของหมู่เกาะแห่งนี้ต้องย้อนไปกว่า 515 ปีที่แล้ว..
คุณ Christopher Columbus นักเดินทางชาวสเปนเป็นคนแรกที่ค้นพบหมู่เกาะเคย์แมนระหว่างการค้นหา และสำรวจเส้นทางการเดินเรือรอบโลก โดยปัจจุบันที่แห่งนี้ตั้งอยู่บริเวณประเทศจาไมก้า และประเทศคิวบา
ตอนนั้น คุณ Columbus ตั้งชื่อเกาะแห่งนี้ว่า Las Tortugas เป็นภาษาสเปน แปลว่า เต่า เนื่องจากบริเวณโดยรอบของเกาะเต็มไปด้วยเต่ามากมาย..
ต่อมา ในปี 1586 Sir Francis Drake นักสำรวจชาวอังกฤษได้เดินทางมาที่เกาะแห่งนี้ และยึดครองเกาะเป็นอาณานิคมของประเทศอังกฤษ โดยตั้งชื่อหมู่เกาะบริเวณนี้ว่า เคย์แมน
ในช่วงนั้น การประมงเต่าบนเกาะเคย์แมนกลายมาเป็นแหล่งเศรษฐกิจสำคัญ และมีการรายงานว่ามีการค้าขายเต่าประมาณ 1,400 ตัวต่อปีให้กับประเทศจาไมก้า ซึ่งทำให้ประชากรเต่าบริเวณนั้นเกือบสูญพันธุ์..
หมู่เกาะเคย์แมนในปัจจุบัน เป็นอาณานิคมโพ้นทะเลของสหราชอาณาจักร มีเมืองหลวงคือ จอร์จทาวน์ และถือเป็นศูนย์กลางทางการเงินในภูมิภาคแคริบเบียน
 
ในมุมมองด้านภูมิประเทศ
หมู่เกาะเคย์แมนมีพื้นที่รวม 264 ตารางกิโลเมตร เทียบได้กับพื้นที่ครึ่งหนึ่งของจังหวัดภูเก็ต (543 ตารางกิโลเมตร) ในประเทศไทย
ในมุมมองด้านเศรษฐกิจ
หมู่เกาะเคย์แมนมีผลิตภัณฑ์มวลรวม (GDP) ประมาณ 115,000 ล้านบาท มาจากธุรกิจการบริการ 91.3% อุตสาหกรรม 7.5% การเกษตร 0.3% และอื่นๆ 0.9%
หมู่เกาะแห่งนี้มีสกุลเงินเป็นของตัวเองชื่อว่า Cayman Islands Dollar (KYD) และ 1 KYD มีมูลค่าประมาณ 40 บาท
อย่างไรก็ตาม ประชากรในหมู่เกาะนี้มีเพียง 62,348 คน แปลว่ารายได้เฉลี่ยต่อหัวของเกาะเคย์แมน (GDP per Capita) สูงถึง 1.84 ล้านบาทต่อปี ซึ่งอยู่ระดับเดียวกับประเทศอังกฤษ ฝรั่งเศสและญี่ปุ่น..
อะไรที่ทำให้เกาะแห่งเต่านี้มีรายได้สูงพอๆ กับประเทศที่พัฒนาแล้ว?
มีข้อมูลที่น่าสนใจคือ
จำนวนบริษัทที่จดทะเบียนในประเทศนี้มีมากถึง 101,427 บริษัท และกว่า 84.3% หรือ 85,525 บริษัทไม่ได้ประกอบกิจการบนหมู่เกาะเคย์แมน หรือที่เรียกกันว่าบริษัทกระดาษ..
มากไปกว่านั้น อัตราการเกิดบริษัทใหม่เฉลี่ยปีละ 13,046 บริษัท และมีอัตราการเลิกกิจการปีละ 10,203 บริษัท แปลว่าในแต่ละปี หมู่เกาะเคย์แมนมีบริษัทจดทะเบียนเพิ่มขึ้นประมาณ 2,843 บริษัท..
คำถามที่น่าสนใจ คือ
ประชากร 62,348 คน..
บริษัทจดทะเบียน 101,427 บริษัท..
เรื่องนี้เกิดขึ้นได้อย่างไร?
คำตอบอาจมาจากกฎหมายทางการของหมู่เกาะเคย์แมน..
สถานที่แห่งนี้มีหลายปัจจัยที่ดึงดูดนักลงทุน และเจ้าของกิจการทั่วโลก เช่น
การไม่เก็บภาษีรายได้นิติบุคคล กำไรจากผลประกอบการ หรือการลงทุน โดยดินแดนแห่งนี้ถือเป็น No-tax Jurisdiction หรือดินแดนปลอดภาษี
บริษัทจดทะเบียนไม่มีข้อผูกมัดระเบียบการรายงานต่อรัฐบาล และเกณฑ์มาตรฐานการประชุมของคณะกรรมการ
หมู่เกาะเคย์แมน มีกฎหมายรักษาความลับข้อมูลทางธุรกิจ และธุรกรรมการเงินของกิจการบริษัทต่างประเทศ หรือธนาคารคล้ายกับประเทศสวิตเซอร์แลนด์
สิ่งเหล่านี้เอื้อต่อบริษัทข้ามชาติจากนานาประเทศ..
ความง่าย ความสะดวกสบาย และผลประโยชน์ทางภาษีทำให้บริษัทชื่อดังทั่วโลก มีสาขาย่อยที่หมู่เกาะเคย์แมน กลายมาเป็นส่วนสำคัญที่ดึงดูดทั้งนักลงทุน รวมไปถึงอาชญากรรมทางการเงิน..
จากผลิตภัณฑ์มวลรวมของประเทศที่ 115,000 ล้านบาท
สัดส่วน 91.3% หรือ 105,000 ล้านบาทมาจากธุรกิจการบริการ โดยประกอบด้วยธุรกิจที่เกี่ยวข้องกับการเงิน และการท่องเที่ยวเป็นหลัก
อย่างไรก็ตาม จำนวนนักท่องเที่ยวต่อปี บนหมู่เกาะแห่งนี้มีเพียง 4 แสนคน เมื่อเทียบกับจังหวัดภูเก็ตที่มีนักท่องเที่ยวประมาณ 8.3 ล้านคน
แสดงให้เห็นว่า การขับเคลื่อนเศรษฐกิจของประเทศอาจไม่ได้เน้นธุรกิจการท่องเที่ยว แต่มาจากธุรกิจการเงิน และการธนาคาร
บริษัทอะไรบ้างที่มีสาขาอยู่ที่หมู่เกาะเคย์แมน?
บริษัทชั้นนำในประเทศสหรัฐอเมริกาที่อยู่ใน Fortune 500 Companies และมีบริษัทย่อยที่จดทะเบียนอยู่บนหมู่เกาะเคย์แมน ได้แก่..
Goldman Sachs Group 511 บริษัท
Morgan Stanley 251 บริษัท
Wells Fargo 48 บริษัท
J.P. Morgan Chase & Co. 25 บริษัท
รวมไปถึง Berkshire Hathaway, Coca-Cola, Starbucks, Tesla และกองทุนรวมอีกกว่า 10,559 กองทุน..
หากหมู่เกาะแห่งนี้ไม่เก็บภาษี แล้วรายได้ของเกาะมาจากไหน?
ประเทศนี้จะมีรายได้จากค่าธรรมเนียมโดยมีประมาณ 278 รายการแบ่งเป็น ค่าธรรมเนียมการจัดตั้งบริษัท ค่าธรรมเนียมรายปี และค่าปรับต่างๆ
ปิดท้ายด้วยข้อมูลที่น่าสนใจคือ
หลายบริษัทในประเทศไทยก็มีไปจดทะเบียนที่ประเทศแห่งนี้เช่นเดียวกัน….
----------------------
ครั้งแรกของประเทศไทย กับแพลตฟอร์ม #SocialKnowledge ที่เชื่อมโยงความคิดดีๆ ของทุกคนเข้าด้วยกัน แอปพลิเคชันนี้ชื่อ "blockdit" โหลดได้ที่ 
ความคิดดีๆ เกิดขึ้นที่บล็อกดิต..
.
หนังสือลงทุนแมนไว้อ่านยามว่าง เล่ม 1.0-6.0 ซื้อได้ที่ลิงก์นี้ 
.
อินสตาแกรม ไว้ดูภาพสวยๆ 
.
ทวิตเตอร์กระชับฉับไว 
.
ไลน์ส่งข้อความตรงวันละครั้ง 
----------------------
References
-
-
-
-
-
-
-
-
-
-
-
-
-
-
[9995].